**ANEXA NR.1 LA HCL NR.174/07.11.2022**

Descrierea proiectului ***„CENTRU DE COLECTARE SELECTIVĂ A DEȘEURILOR PRIN APORT VOLUNTAR ÎN ORASUL SÂNNICOLAU MARE JUDEȚUL TIMIȘ”***

1. Necesitatea, oportunitatea și potențialul economic al investiției

Unul dintre obiectivele europene și naționale o reprezintă accelerarea procesului de extindere și modernizare a sistemelor de gestionare a deșeurilor, cu accent pe colectarea separată. Măsurile de prevenție, reducere, reutilizare și valorificare în vederea conformării cu directivele aplicabile și tranziției la economie circulara au, astfel, o importanță crescută.

Managementul deșeurilor vizează îmbunătățirea implementării colectării separate, controlului și monitorizării parametrilor de calitate a mediului. Investițiile din cadrul Planului Național de Redresare și Reziliență în domeniul gestionării deșeurilor municipale contribuie cu 4,5% la ținta națională de atingere a ratei de 50% de reciclare și pregătire pentru reutilizare a deșeurilor municipale până în 2025, astfel cum este definită în Directiva-cadru privind deșeurile (Directiva 2008/98/CE modificată prin Directiva (UE) 2018/851).

Consiliul Local al Orașului Sânnicolau Mare este permanent preocupat de alinierea la standardele europene, de dezvoltarea durabilă și competitiva a orașului și de obținerea de rezultate tangibile care să aducă un impact pozitiv asupra nivelului de trai și calității vieții locuitorilor săi.

Protejarea mediului și valorificarea resurselor aferente în mod responsabil sunt primordiale pentru o dezvoltare durabilă. Consiliul Local al Orașului Sânnicolau Mare oferă o atenție sporită acestui capitol; în cadrul unei analize pe acest subiect, au fost identificate următoarele deficiențe în sectorul managementului deșeurilor:

* nivelul scăzut de educare a populaţiei în ceea ce priveşte impactul gestionării necorespunzătoare a deşeurilor asupra mediului;
* rata redusă de acoperire cu servicii de salubritate a localităţilor urbane mici şi a celor rurale;
* inexistenţa staţiilor de transfer a deşeurilor;
* număr insuficient sau, după caz, inexistenţa punctelor de colectare selectivă a deşeurilor;
* inexistenţa unei strategii coerente în ceea ce priveşte gestionarea deşeurilor biodegradabile;
* apariţia unor disfuncţionalităţi în funcţionarea lanţului „colectare – valorificare” a deşeurilor, datorate în principal inexistenţei unor facilităţi fiscale pentru operatorii economici care activează în acest domeniu;
* lipsa din bugetele autorităţilor administraţiei publice locale a resurselor financiare pentru înfiinţarea sistemelor de gestionare a deşeurilor.

Posibilitatea finanțării prin PNRR- Componenta 3- Investiția I1, Subinvestiția I1.A. a centrelor de aport voluntar ce vor asigura colectarea separată a deșeurilor care nu pot fi colectate în sistem door-to-door, respectiv deșeuri reciclabile și biodeșeuri care nu pot fi colectate în pubele individuale, precum și fluxurile speciale de deșeuri- deșeuri voluminoase, deșeuri textile, deșeuri din lemn, mobilier, deșeuri din anvelope, deșeuri de echipamente electrice și electronice, baterii uzate, deșeuri de grădină, deșeuri de construcții și demolari este o oportunitate pe care Consiliul Local al Orașului Sânnicolau Mare intenționează să o valorifice.

Implementarea și dezvoltarea pe raza Orașului Sânnicolau Mare a unor servicii publice specializate pentru gestionarea deșeurilor provenite din gospodării, servicii care să dispună de logistica necesară pentru colectarea, exploatarea și gestionarea deșeurilor în cadrul unui centru de colectare prin aport voluntar, este absolut necesar și oportun pentru oraș și populație, cu următoarele avantaje incontestabile:

* Eficiența crescută în domeniul colectării selective a deșeurilor;
* Rezolvarea problemei mirosurilor neplăcute;
* Supravegherea centrului elimină pericolele de vandalism;
* Accesibilitatea utilizatorilor;

1. Numărul de locuitori deserviți de proiect

Conform recensământului populației din anul 2021, numărul de locuitori deserviți de CAV situat în Orașului Sânnicolau Mare va fi: 14.558.

1. Caracteristicile tehnice (lungimi, arii, volume, capacități, etc) ale terenurilor:

* Terenul situat în UAT Orașul Sânnicolau Mare:

Teren identificat cu nr. Cadastral 400640, in suprafata de 10.000 mp corespunde amplasării a unui CAV în conformitate cu proiectul-tip de centru de colectare prin aport voluntar, așa cum este acesta descris în Ghidul de finanțare și Anexa Plan de situație.

Terenul propus este situat pe Drumul Morii locație ferită de zonele aglomerate și populate, astfel încât realizarea acestui proiect este în conformitate cu prevederile Ordinului Ministrului sănătății nr. 119/2014 pentru aprobarea Normelor de igienă și sănătate publică privind mediul de viață al populației, cu modificările și completările ulterioare.

Pe terenul aferent investiției, vor fi realizate următoarele lucrări:

* Platforma carosabilă pentru amplasarea containerelor de tip ab-roll pentru deșeuri și circulația autoturismelor cetățenilor care aduc deșeuri, respectiv a camioanelor (cap-tractor) care aduc / ridică containerele de mai sus;
* Platforma betonată pentru amplasarea containerelor de tip baraca 1.884,1 mp;
* Canalizare pentru colectarea apelor pluviale;
* Zonă verde cu gazon și plantație perimetrală de protecție 397 mp;
* Copertina pe structură metalică ușoară (conform proiect de rezistență) pentru protecția containerelor deschise 373,5 mp;
* Împrejmuire a amplasamentului cu gard din panouri bordurate prinse pe stâlpi rectangulari din oțel, cu poartă de acces culisantă – acționare manual 186 m;
* În zona de acces principal se va monta un cântar carosabil pentru camioane (cap-tractor) 8/3 m (sarcina max. 50 tone).

Pe lângă lucrările de amenajare descrise mai sus, fiecare platforma va fi prevăzută cu următoarele dotări:

* Container de tip baracă pentru administrație – supraveghere, prevăzut cu un mic depozit de scule și două grupuri sanitare, unul pentru angajatul platformei, altul pentru cetățenii care aduc deșeuri;
* Container de tip baracă, frigorific, pentru cadavre de animale mici de casă (pisici, câini, păsări);
* Un container de tip baracă pentru colectarea de deșeuri periculoase (vopsele, bidoane de vopsele sau diluanți, medicamente expirate, baterii;
* Trei containere prevăzute cu presă pentru colectarea deșeurilor de hârtie/carton, plastic, respectiv textile;
* Trei containere închise și acoperite de tip walk-in, pentru colectarea deșeurilor electrice/elctronice, a celor de uz casnic (electrice mari – frigidere, televizoare, etc.) și a celor de mobilier din lemn;
* Două containere de tip SKIP deschise, pentru deșeuri de sticlă – geam, respectiv sticle/borcane/recipiente;
* Trei containere deschise, înalte, de tip ab-roll pentru anvelope, deșeuri metalice, deșeuri de curte/grădină (crengi, frunze, etc);
* Trei containere deschise, joase, de tip ab-roll pentru deșeuri din construcții, moloz;
* Separator de hidrocarburi pentru toată platforma carosabilă;
* Două scări mobile metalice (oțel zincat) pentru descărcarea deșeurilor în containerele deschise înalte;
* Stâlpi de iluminat și camere supraveghere (8 bucăți);

**Infrastructura:**

Stratificația platformei carosabile cuprinde umplutura (balast, piatră spartă), geotextil, geocompozit, beton asfaltic. Platforma betonată (pe care vor fi amplasate containerul-birou și cel frigo) va conține stratul- suport din balast compactat și betonul de min. 15 cm.

Structura de susținere a copertinei va avea fundații izolate din BA, iar împrejmuirea fundații izolate cilindrice (săpătura se poate face ușor cu foreza).

**Suprastructura:**

Se referă la copertina din structură metalică ușoară alcătuită din 9 stâlpi situați la interax de câte 5.0 m, prevăzuți la partea superioară cu grinzi în consolă de câte 4.50 m de o parte și de alta.

Stâlpii au secțiunea transversală sub formă de cruce, fiind alcătuiți din câte 2 profile ortogonale IPE450 sudate între ele. Grinzile în consolă sunt alcătuite din profile IPE360. Pe direcție longitudinală s-au prevăzut grinzi de montaj și rigidizare alcătuite din profile IPE160. Pentru rigidizarea structurii la nivelul învelitorii s-au prevăzut contravântuiri alcătuite din bare Φ25. Execuția structurii presupune realizarea uzinată a ansamblelor stâlpilor și grinzilor și montajul acestora pe șantier prin îmbinări cu șuruburi.

Învelitoarea se va realiza din tablă trapezoidală cu cute de 45-85mm, fixată pe panele alcătuite din profile Z, profile IPE sau U, dimensionate la încărcările climaterice de la nivelul învelitorii precum și la greutatea proprie a acesteia.

Celelate obiecte (containerele) vor fi amplasate direct pe platformele lor, ele fiind echipate și gata de utilizare (plug-in).

**PRIMAR;**

**DĂNUȚ GROZA**